S T A N O V Y

občianskeho združenia **Združenie pri Spojenej katolíckej škole v Nitre**

so sídlom Farská 43, 949 01 Nitra

Čl. I.

Názov a sídlo

Názov občianskeho združenia: Združenie pri Spojenej katolíckej škole v Nitre

Sídlo občianskeho združenia: Farská 19, 949 01 Nitra

Čl. II.

Cieľ činnosti

Cieľom činnosti občianskeho združenia je:

* podpora školstva, výchovy a vzdelávania v rámci školy a školských zariadení (školský klub, školský internát)
* podpora činnosti mládeže a pedagogickej činnosti
* ochrana práv mládeže, učiteľov a nepedagogických pracovníkov
* podpora a rozvoj kultúrnej, telovýchovnej, športovej a vedecko-výskumnej činnosti, ktorá súvisí s výchovou a vzdelávaním mládeže v rámci školy a školských zariadení
* ochrana a podpora zdravia detí, učiteľov, nepedagogických pracovníkov a rodičov

 Za účelom uskutočňovania svojich cieľov a na zabezpečenie činnosti rodičovské združenie vyvíja najmä túto činnosť:

* spolupracuje s vedením školy a školských zariadení, pedagogickými pracovníkmi, nepedagogickými pracovníkmi, rodičmi, príp. inými fyzickými a právnickými osobami a orgánmi št. správy, samosprávy pri výchove a vzdelávaní mládeže, organizovaní súťaží, prednášok a podujatí v rámci svojej činnosti
* zhromažďuje námety, pripomienky, požiadavky a informácie rodičov súvisiace s výchovou a vzdelávaním mládeže
* spolupracuje pri riešení výchovných a vzdelávacích problémov, problémov súvisiacich so záujmovou činnosťou, s činnosťou školských zariadení a iných problémov súvisiacich s cieľom činnosti združenia
* spolupracuje pri zabezpečení vhodných podmienok na výchovu a vzdelávanie mládeže
* napomáha vytvárať ekonomické, materiálno-technické, personálne a sociálne podmienky v rámci školy a školských zariadení
* sústreďuje získané finančné a materiálne prostriedky získané formou darov, členských príspevkov, z podielu zaplatenej dane poukázanej správcom dane, tvorbou fondov a z iných zdrojov

Čl. III.

Orgány

 Najvyšším orgánom združenia je **valné zhromaždenie členov**  združenia.

 Valné zhromaždenie:

* schvaľuje plán činnosti združenia
* schvaľuje správu o činnosti a výsledkoch hospodárenia
* schvaľuje zmenu stanov
* rozhoduje o zániku združenia a jeho majetkovom vysporiadaní
* volí a odvoláva členov výkonného výboru, rozhoduje o vylúčení člena združenia
* volí a odvoláva zástupcu - člena združenia do Rady školy
* rozhoduje o ďalších otázkach na základe zákona, stanov, ako aj na základe návrhu výkonného výboru, rady rodičov alebo ktoréhokoľvek člena združenia, ak o návrhu nerozhodol výkonný výbor alebo rada rodičov, a to v súlade so schváleným programom valného zhromaždenia
* schvaľuje (resp. vyjadruje sa...) plán výchovno – vzdelávacej činnosti
* schvaľuje rozpočet združenia
* schvaľuje výšku členského príspevku na príslušný školský rok

Valné zhromaždenie je tvorené prítomnými členmi združenia. Člen združenia môže písomne splnomocniť iného člena, aby ho na valnom zhromaždení zastupoval. Člen združenia môže takto zastupovať najviac dvoch členov združenia.

Valné zhromaždenie zvoláva výkonný výbor, minimálne raz ročne oznámením (písomnou alebo elektronickou formou), pričom oznámenie o konaní valného zhromaždenia s uvedením programu musí byť oznámené v lehote najmenej 2 týždne pred jeho konaním.

Valné zhromaždenie je uznášaniaschopné, ak je prítomný nadpolovičný počet členov združenia. Rozhoduje prostou väčšinou hlasov prítomných členov združenia.

Na rozhodnutie o zmene stanov, zániku združenia a na odvolanie člena výkonného výboru sa vyžaduje dvojtretinová väčšina všetkých členov združenia.

**Výkonný výbor** tvorí predseda, tajomník a hospodár. Aspoň jeden z členov výkonného výboru je zamestnancom školy . Členov výkonného výboru volí valné zhromaždenie združenia na obdobie funkčného obdobia. Funkčné obdobie je trojročné a možno ho skrátiť na základe rozhodnutia valného zhromaždenia, pričom k takémuto rozhodnutiu je potrebná dvojtretinová väčšina hlasov všetkých členov združenia.

Výkonný výbor:

* zvoláva valné zhromaždenie
* riadi činnosť združenia v období medzi zasadnutiami valného zhromaždenia
* zvoláva radu rodičov a pripravuje rokovanie rady rodičov
* v prípade potreby zabezpečuje účasť vedenia školy príp. iných osôb na zasadnutí rady rodičov
* informuje vedenie školy o výsledkoch rokovania rady rodičov
* zabezpečuje spoluprácu s vedením školy
* predkladá VZ návrh rozpočtu a správu o čerpaní rozpočtu
* schvaľuje výdavky rozpočtu
* predkladá rade rodičov správu o hospodárení
* spolupracuje s vedením školy na riešení problémov
* navrhuje zriadenie účelových skupín na zabezpečenie cieľa činnosti združenia

**Rada rodičov** zabezpečuje realizáciu úloh združenia. Členmi sú členovia výkonného výboru a zástupcovia triednych aktívov, ktorí sú volení vždy na prvom zasadnutí v školskom roku.

Rada rodičov zasadá najmenej dvakrát v školskom roku. Radu rodičov zvoláva výkonný výbor oznámením (písomnou alebo elektronickou formou), pričom oznámenie o konaní rady rodičov s uvedením programu musí byť oznámené najmenej 1 týždeň pred jej konaním.

Rada rodičov volí revíznu komisiu, výchovnú komisiu, príp. so súhlasom vedenia školy ďalšie komisie, ak je to potrebné na zabezpečenie realizácie úloh združenia.

Rada rodičov spolupracuje v súlade so zákonom, stanovami a rozhodnutím valného zhromaždenia na realizácii úloh združenia a riešení problémov, pripomienok a podnetov členov združenia. Vyjadruje sa k výchovnému a vzdelávaciemu procesu, k opatreniam vedenia školy, nadriadených orgánov, vyjadruje sa k návrhu rozpočtu a k správe o čerpaní rozpočtu a k ďalším otázkam v súlade s cieľmi a úlohami združenia.

**Triedne aktívy** vznikajú na prvom zasadnutí v školskom roku zápisom do zoznamu členov, ktorý tvorí prílohu k zápisnici. Triedny aktív napomáha k realizácii úloh a cieľov združenia spoluprácou rodičov, učiteľov a vedenia školy.

Na 1. Zasadnutí v školskom roku volí predsedu TA, ktorý je zároveň členom RR TA najmä:

* vyjadruje sa k otázkam výchovno-vzdelávacieho procesu v triede
* pomáha pri riešení vzniknutých problémov, podáva pripomienky, podnety na návrhy v súlade s cieľmi a úlohami združenia
* zabezpečuje výber čl. príspevkov
* volí predsedu, podpredsedu, zapisovateľa na príslušný školský rok, príp. do účelových skupín alebo orgánov

Predseda TA pravidelne informuje TA o výsledkoch rokovania RR a na zasadnutiach RR informuje o všetkých dôležitých otázkach, prejednávaných na TA. Zabezpečuje plnenie uznesení RR.

 V prípade neprítomnosti predsedu ho zastupuje podpredseda.

 Revíznu komisiu tvorí predseda a dvaja členovia. Členov RK volí rada rodičov na 1. zasadnutí v školskom roku.

 RK vykonáva kontrolu hospodárenia a inventarizáciu majetku združenia minimálne jedenkrát v roku.

Výchovnú komisiu tvorí predseda a dvaja členovia. Členov VK volí rada rodičov na 1. zasadnutí v školskom roku.

VK spolupracuje a pomáha vedeniu školy a pedagogickým pracovníkom pri riešení výchovných problémov.

 Štatutárnym orgánom je výkonný výbor. V mene združenia je oprávnený konať predseda a člen výkonného výboru, ktorý je zamestnancom školy, a to v prípade finančných operácií do 1 000,- EUR a v ostatných otázkach samostatne. Inak sú oprávnení konať vždy aspoň dvaja členovia výkonného výboru spoločne. Za združenie podpisujú tak, že k napísanému alebo vytlačenému názvu združenia pripoja svoj podpis.

Čl. IV.

Členstvo

 Občianske združenie má neohraničený počet členov. Členom združenia môžu byť fyzické aj právnické osoby.

 Členstvo vzniká podpisom fyzickej osoby do zoznamu členov, ktorý je totožný s prezenčnou listinou prvého triedneho aktívu alebo zaplatením členského príspevku v súlade so stanovami a rozhodnutím valného zhromaždenia, a to tým dňom, ktorý nastane skôr. Členstvo sa každoročne obnovuje zaplatením členského príspevku na príslušný školský rok. Členstvo právnickej osoby vzniká na základe písomnej žiadosti, podpísanej štatutárnym orgánom.

 Členstvo zaniká, ak člen nezaplatí členský príspevok alebo jeho časť najneskôr v lehote do 31. októbra príslušného školského roka ani písomne nepožiada o odklad platenia. Členstvo tiež zaniká vystúpením (na základe písomného oznámenia), úmrtím fyzickej osoby alebo zánikom právnickej osoby, zánikom združenia, vylúčením príslušným orgánom združenia (ak člen napriek písomnému upozorneniu opakovane porušuje svoje povinnosti alebo z iných dôležitých dôvodov).

 Členstvo môže byť riadne (rodičia) a čestné (pedagogickí a nepedagogickí pracovníci školy príp. iné osoby). Čestné členstvo vzniká na základe písomnej žiadosti člena, alebo menovaním výkonným výborom so súhlasom menovaného a nevzťahujú sa naň ustanovenia stanov týkajúce sa platenia členských príspevkov, resp. iných príspevkov ktoré sa platia na základe rozhodnutia príslušných orgánov.

 Práva a povinnosti členov:

Člen má právo:

* podieľať sa na činnosti združenia
* voliť a byť volený do orgánov združenia
* obracať sa na orgány združenia s pripomienkami, návrhmi, sťažnosťami
* byť informovaný o činnosti a prijatých rozhodnutiach orgánov združenia, ktoré sa týkajú členov

Člen má povinnosť:

* dodržiavať stanovy a plniť rozhodnutia príslušných orgánov, ktoré sa týkajú členov
* pomáhať pri plnení cieľov a úloh združenia
* platiť členské príspevky
* ochraňovať a zveľaďovať majetok združenia

Čl. V.

Zásady hospodárenia

Združenia uskutočňuje hospodárenie podľa schváleného rozpočtu. Výnosy z majetku a vlastnej činnosti môžu byť použité len na podporu cieľa združenia.

Hospodárenie s majetkom a hospodársku činnosť prevádza združenie podľa všeobecne záväzných právnych predpisov. Združenie nakladá s majetkom a finančnými prostriedkami združenia efektívne v súlade s cieľom činnosti združenia. Pritom je povinné dodržiavať pravidlá hospodárenia, ktoré schvaľujú príslušné orgány združenia.

Majetok združenia tvoria finančné prostriedky ako aj nefinančné prostriedky získané z členských príspevkov, darov, dotácií, prípadne iné príjmy v súlade so zákonom č. 83/1990 Zb. o združovaní občanov v znení neskorších predpisov. Za riadnu, úplnú a prehľadnú dokumentáciu, ako aj dodržiavanie povinností vyplývajúcich z platnej legislatívy je zodpovedný výkonný výbor združenia. Účtovníctvo združenia sa vedie v zmysle z.č. 431/2002 Z.z. o účtovníctve. Za riadne vedenie účtovníctva ako aj splnenie všetkých daňových povinností v zmysle z.č. 563/2009 Z.z. o správe daní, ako aj ostatných právnych predpisov v plnom rozsahu zodpovedá výkonný výbor, ktorý vedením účtovníctva a súvisiacej agendy poverí niektorého člena združenia, prípadne tretiu osobu.

Čl. VI.

Zánik združenia

 Združenie zaniká rozhodnutím valného zhromaždenia, pričom je potrebné súhlas 2/3 väčšiny všetkých členov združenia (zlúčením s iným združením alebo rozpustením združenia).

 Valné zhromaždenie zároveň v prípade rozpustenia menuje likvidátora. Likvidátor najskôr vyrovná všetky dlhy a záväzky združenia. Likvidačný zostatok sa použije na účely uvedené v týchto stanovách, pričom o použití likvidačného zostatku rozhodne valné zhromaždenie.

Likvidátor je povinný do 15. Dní po ukončení likvidácie oznámiť zánik združenia Ministerstvu vnútra SR.